**טל גלבוע** (נולדה ב-16 ביוני 1978) היא אקטיביסטית ישראלית למען שחרור בעלי חיים. נמנית עם מייסדי תנועת "שחרור מוחלט" (בשמה הקודם "החזית לשחרור בעלי חיים") ועמותת "קירות שקופים" ומשמשת כיועצת לראש הממשלה בנימין נתניהו לזכויות בעלי חיים. זוכת העונה השישית של תוכנית המציאות "האח הגדול".

ביוגרפיה
--------

גלבוע נולדה, גדלה והתחנכה ברעננה. בתם של יונה ואיציק גלבוע. לאביה היה מפעל לנקניקים. גלבוע היא אשכנזייה. את לימודיה התיכוניים למדה בתיכון "מטרווסט" ברעננה. בשנת 1996 התגייסה לצה"ל ושירתה כמשקי"ת ת"ש ובהמשך השירות כקצינת ת"ש בבה"ד 1 ובקריה שבתל אביב, והשתחררה ב-2001 בדרגת סרן. בעקבות מפגש עם רפתן פגשה את סבלן של הפרות וראתה הפרדת עגל מאמו. ב-2010, לאחר שנחשפה דרך הרשת החברתית לפרקטיקות בתעשיית המזון מן החי, הפכה לטבעונית.

ב-2014 השתתפה גלבוע בתוכנית הריאליטי "האח הגדול" וזכתה בגמר במקום הראשון. ב-2017 השתתפה בתוכנית הטלוויזיה "אמא מחליפה" יחד עם עינב בובליל. בפברואר 2018 ציינה בראיון אצל אופירה וברקוביץ' שהיא לומדת תורה אצל אסא קיסר. בחודש מאי 2018 השתתפה גלבוע בסרטון פרסומת בפייסבוק ל"זוגלוס", קו המוצרים הטבעוניים של חברת זוגלובק, נגדה מחתה בעבר.

באוגוסט 2016 הוזמנה גלבוע לבית הנשיא על ידי נשיא המדינה ראובן ריבלין, כאחת מ-30 האקטיביסטים המשפיעים במדינה. במרץ 2018 נכללה ברשימת 20 האקטיביסטיות המובילות בישראל לאותה שנה של "ליידי גלובס". באפריל 2018 נבחרה לאחת מ-70 נשים פורצות הדרך של המגזין "לאישה". ביוני 2019 מונתה גלבוע ליועצת האישית של ראש הממשלה בנימין נתניהו בענייני זכויות בעלי חיים.

במאי 2019 פסק בית משפט השלום בתל אביב כי על גלבוע לשלם הוצאות משפט, לאחר שתביעת לשון הרע שהגישה נגד מפעיל דף סאטירי בפייסבוק נדחתה.

באפריל 2021 השתתפה עם בן זוגה רועי בעונה השלישית של תוכנית המציאות זוג מנצח VIP, והם היו הזוג הראשון שהודח.

החל מנובמבר 2021 משמשת גלבוע כחברת פאנל בתוכנית האקטואליה "הפטריוטים", המשודרת ב"עכשיו 14".

פעילות למען זכויות בעלי חיים
----------------------------

#### החזית לשחרור בעלי חיים, שחרור מוחלט

גלבוע ברפת, 2013
בשנת 2013, שנתיים וחצי לאחר שהפסיקה לצרוך מאכלים מן החי, החלה את פעילותה בתנועת החזית לשחרור בעלי חיים, שהייתה אחת ממקימותיה בישראל. כחלק מפעילות זו, השתתפה בהפגנות רבות שעוררו דיון ציבורי בנושא זכויות בעלי החיים. בעקבות תחקיר כלבוטק על התעללות בתרנגולים במשחטה של חברת זוגלובק, הפגינה בשנת 2013 עם פעילים נוספים שכבלו את גופם לשער המפעל. באותה שנה, הגנה כחלק מפעילותה ביוזמת 269life, על טקטיקות הפצת המסר של התנועה ובפרט על מיצג שנודע בשם מיצג המזרקות, ובו פעילים פיזרו איברי גוף של בעלי חיים במטרה לעורר מודעות למתרחש בתעשיית הבשר. כחלק מפעילותה נגד תאגידי המזון והקוסמטיקה נעצרה מספר פעמים, ביחד עם פעילים נוספים.

במרץ 2018 ערכה שינויים בתנועת החזית לשחרור בעלי חיים והקימה תנועה חדשה שנקראת שחרור מוחלט.

#### קירות שקופים

טל גלבוע, 2015
בשנת 2013 הקימה ביחד עם הצלם רועי שפרניק את הפרויקט "קירות שקופים", שנרשם כעמותה בשנת 2015, ועוסק בתיעוד תעשיית המזון מן החי בישראל. במסגרת פעילות העמותה, בשנת 2015 הרצו גלבוע ושפרניק את ההרצאות "קירות שקופים" ו"הון שלטון מזון". במאי 2015 העלו את ההרצאות ל-YouTube שם צברה ההרצאה "קירות שקופים" מעל לשני מיליון צפיות.

#### "האח הגדול" ולאחריו

גלבוע תויגה על ידי התוכנית עצמה כאקטיביסטית שתסרב לשבת לשולחן בו יוגש בשר. במהלך חודשי התוכנית היא קידמה את מסרי החזית לשחרור בעלי חיים, ובמהלך רוב הפרקים הערוכים אף לבשה את חולצת הארגון.

לאחר הזכייה בתוכנית עוררה גלבוע סערה כשחשפה חלק מטכניקות הצילום וההפקה של התוכנית ואף טענה שחברי הפקה רצו בזכייתה. ההשתתפות בתוכנית הפכה את גלבוע לאחת הפעילות המוכרות בישראל לזכויות בעלי חיים, ועל כן התגברה החשיפה לפעילותה. עם זאת נחשפה גלבוע גם להטרדות ואיומים ברשת החברתית. בשנת 2015 נוקבו צמיגי מכוניתה.

במקביל לפעילות השטח במדגרות, ובעקבות הפופולריות שצברה בתוכנית, החלה לכתוב טור קבוע באתר התוכן mako. הטור מוקדש רובו ככולו למען זכויות בעלי חיים.
בשנת 2014 בחרה בה רחל טלשיר לאחת מאנשי השנה בתחום המזון הבריא.

בחודש מאי 2017 יצא לאקרנים הסרט הדוקומנטרי "דם חם" על טל גלבוע, בבימויו של גיל גולן. הסרט צולם במשך ארבע שנים מ-2013, לפני ואחרי "האח הגדול", ומתאר את חייה האישיים של גלבוע ואת הקמת החזית לשחרור בעלי חיים. הקרנות הבכורה של הסרט היו בסינמטק תל אביב במסגרת פסטיבל דוקאביב ובערוץ 8. באוקטובר 2018 נבחר הסרט לסרט הדוקו הטוב ביותר בפסטיבל הסרטים "צ'לסי" בניו יורק, ובאותה שנה נאמה גלבוע במצעד בעלי החיים שהתקיים בעיר.

#### הרדיו האינטרנטי

בחודש יוני 2016 החלה לשדר יחד עם רועי שפרניק את התוכנית "קירות שקופים" ברדיו קול החיות (רדיו אינטרנטי). התוכנית עוסקת בשחרור בעלי חיים. רועי וטל משתפים מהחוויות שלהם בתיעוד המשקים ומספרים על הפעילות למענם, משמיעים מוזיקה ומראיינים אורחים בשידור.

#### משרד ראש הממשלה

ביוני 2019 הודיע בנימין נתניהו על כוונתו למנות את גלבוע לתפקיד יועצת ראש הממשלה לזכויות בעלי חיים, ומחודש יוני 2020 גלבוע החלה לעבוד כיועצת באופן רשמי במשרד ראש הממשלה.

במסגרת תפקידה כיועצת ראש הממשלה, גלבוע פעלה לקדם מספר רב של תוכניות ורפורמות העוסקות בזכויות בעלי חיים. כך למשל, במסגרת שיתוף פעולה עם השרה להגנת הסביבה גילה גמליאל, נאסר סחר בפרוות בעלי חיים לצורכי אופנה בישראל, והוגבל באופן משמעותי הירי בכלבים משוטטים.

עבודתה במשרד הסתיימה ביוני 2021 עם סיום כהונתו של בנימין נתניהו כראש הממשלה.

לאחר הקמת ממשלת ישראל השלושים ושבע בראשות בנימין נתניהו, בינואר 2023, מונתה גלבוע מחדש לתפקידה במשרד ראש הממשלה.

חיים אישיים
-----------

גלבוע הייתה נשואה לערן יוז ולזוג שלוש בנות. ב-2015 בני הזוג התגרשו. גלבוע גרה כיום בכפר סבא עם בן זוגה רועי שפרניק, צלם שפועל איתה בעמותת "קירות שקופים".

ראו גם
------

* שחרור מוחלט

קישורים חיצוניים
----------------

ויקישיתוף מדיה וקבצים בנושא **טל גלבוע** בוויקישיתוף
* טל גלבוע, ברשת החברתית פייסבוק
* טל גלבוע, ברשת החברתית אקס (טוויטר)
* טל גלבוע, ברשת החברתית אינסטגרם
* הבלוג של טל גלבוע, באתר מאקו
* הרצאת קירות שקופים, באתר יוטיוב
* טל גלבוע נאבקת: "אנחנו נחושים לצאת למלחמה", באתר וואלה!‏, 21 בספטמבר 2014
* אנאבל זמיר, הצד האפל של טל גלבוע, באתר זמן ישראל, 14 במאי 2019
* ריאיון עם גלבוע ברדיו "קול אחר", באתר יוטיוב
* טל גלבוע - תעודת זהות מבית האח הגדול
* טל גלבוע בפעילות במדגרה בקיבוץ רמת הכובש, באתר יוטיוב
* טל גלבוע באתר טבעוניוז
* עכשיו זה רשמי: פעילה למען בעלי חיים במשרד ראש הממשלה
* הדס בשן, ‏"אין לי מה לשמוע על ניקיון מאנשים שאוכלים ביצים", באתר ‏מאקו‏, 26 באוקטובר 2017
* אתר למנויים בלבד אנה בורד, "ניסיתי להפוך את אמא לטבעונית. היא איבדה ילד, תינוק בן חודשיים. הייתי אומרת לה, 'את לא מצליחה להזדהות'?'", באתר "ידיעות אחרונות", 22 בינואר 2019
* איילת רוזן, ‏הסודות של המלהקים, באתר ‏מאקו‏, 24 בפברואר 2015
* עידן יוסף-ימין, ‏טל גלבוע: "זכותו של אדם לקבל כל טיפול שיחפוץ בו מיוזמתו", באתר ‏מאקו‏, 16 בפברואר 2022

הערות שוליים
------------

1. ↑  ריאיון עם טל גלבוע, אופירה וברקוביץ', עונה 1, פרק 15, 01:01, פברואר 2018
2. ↑  רז ישראלי, טל גלבוע תשתף פעולה עם "זוגלובק", ישראל היום, 3 במאי 2018
3. ↑  20 האקטיביסטיות המשפיעות בישראל 2018, ליידי גלובס
4. ↑  מי היוטיוברית הכי פופולרית ואיזו מרצה מרתקת מיליונים?, באתר Xnet‏, 7 במרץ 2018
5. ↑  איתמר ב"ז, תבעה דיבה ותשלם הוצאות משפט, באתר העין השביעית, 22 במאי 2019
6. ↑  מערכת ישראל היום, הפטריוטים מול המהדורה המרכזית: ערוץ 20 מתכונן למעבר לאפיק 14, באתר ישראל היום, 16 בנובמבר 2021
7. ↑  עדי חשמונאי‏, פעילים חסמו בגופם את שער משחטת העופות "זוגלובק", באתר וואלה!‏, 05 בנובמבר 2013.
8. ↑  טל גלבוע ורונן בר: ראיון בערוץ 2 בעקבות הדם במזרקות תל אביב, באתר יוטיוב
9. ↑  טל גלבוע, באתר "קירות שקופים"
10. ↑  קירות שקופים - ההרצאה, באתר YouTube, ‏21 במאי 2015
11. ↑  הון שלטון מזון - ההרצאה, באתר YouTube, ‏10 בנובמבר 2015
12. ↑  nrg תרבות, טל גלבוע: ההפקה הייתה בעדי, הם רצו שאזכה, באתר nrg‏, 31 באוגוסט 2014.
13. ↑  מורן שכניק, מי מאיים על חייה של זוכת האח הגדול?, באתר nana10‏, 3 בפברואר 2015.
14. ↑  דיבור ישיר הבלוג של טל גלבוע, באתר mako
15. ↑  אתר למנויים בלבד רחל טלשיר, טל גלבוע לא לבד: אנשי השנה בתחום המזון הבריא, באתר הארץ, 17 בדצמבר 2014
16. ↑  דם חם באתר פסטיבל דוקאביב, 2017.
17. ↑  בן ארצי, קירות שקופים ברדיו קול החיות, באתר רדיו קול החיות, 19 ביוני 2016
18. ↑  103FM, ‏רה"מ מינה את טל גלבוע ליועצתו לענייני בעלי חיים: "אעלה את המודעות לסבל", באתר מעריב אונליין, 12 ביוני 2019
19. ↑  אילנה קוריאל, סופית: ייאסר סחר בפרוות בישראל, פרט למטרות דת ומחקר, באתר ynet, 9 ביוני 2021
20. ↑  השרה להגנת הסביבה גילה גמליאל החליטה לעצור את הירי בכלבים משוטטים שהתבצע על-ידי רשות הטבע והגנים, האתר לשירותים ולמידע ממשלתי, 19 בנובמבר 2020
21. ↑  ניצן שפיר, ‏האם הממשלה החדשה תקדם שינוי בהגנה על בעלי החיים בישראל?, באתר גלובס, 16 ביוני 2021

| האח הגדול |
| --- |
| מנחים | אסי עזר (2008–2015) • ארז טל (2008–2017) • קורין גדעון (2015–2017) • אסי ישראלוף (2018) • עפר שכטר (2018) • לירון ויצמן (2018–) • גיא זו-ארץ (2019–) |
| עונות | 

|  |  |
| --- | --- |
| קשת (ערוץ 2) | ‏1‏ • ‏VIP 1 ‏ • ‏2 ‏ • ‏3 ‏ • ‏4 ‏ • ‏5 ‏ • ‏6 ‏ • ‏VIP 2 • ‏7 ‏ • ‏8 |
| רשת 13 | 9 • ‏VIP 3 • ‏10 • ‏11 • ‏VIP 4 • ‏12 • ‏13 |

 |
| זוכים | שפרה קורנפלד • דודי מליץ • אלירז שדה • ג'קי מנחם • קותי סבג • טהוניה רובל • טל גלבוע • מושיק עפיה • שי מיקה יפרח • אביחי אוחנה • ישראל אוגלבו • אסף גורן • תקווה גדעון • זהבה בן • אורן חזן • טליה עובדיה • יובל מעתוק |
| מתמודדים בולטים נוספים | אביבית בר זוהר • אדל בספלוב • אורטל בן דיין • אורי גרוס • איציק זוהר • איתם ישראלי • אלינה לוי • אלעד צפני • אמיר פרישר גוטמן • אריאנה מלמד • בן זיני • ברי סימון זהר • גואל פינטו • גילי מוסינזון • גל גברעם • ג'קו אייזנברג • דורון מירן • דנה רון • דני רייכנטל • דניאל גרינברג • דניאלה פיק • דרור קונטנטו • הישאם סלימאן • ויקי קנפו • טיטי איינאו • יאנה יוסף • יובל לוי • ישראל גודוביץ • לאון שניידרובסקי • ליאור כלפון • ליהיא גרינר • לירן שטראובר • מאיה בוסקילה • מאיה בצלאל-עסיס • מגי טביבי • מוטי גלעדי • מושיקו פסל • מיקי לוין • מיקיאגי • מנחם בן • מרב בטיטו • מריה דומרק • נטלי דדון • נטלי עטיה • נירו לוי • נרי ליבנה • סטלה עמר • סמואל חגאי • סתיו סטרשקו • עדי לאון • עדי נוימן • עדן סבן • עמרי בן נתן • פנינה טורנה • קארין עליה • קורין אלאל • רונן פייגנבוים • רות אלבז • רמי ורד • שולה זקן • שימי תבורי • שיר אלמליח • שני גולדשטיין • שרון גל • שרונה פיק |
| הפקה | אנדמול שיין ישראל • פריאון מיוזיק (ערן פריאון) • יורם זק (2008–2017) • רווית ליאור-מנדל (2018) • רועי עוז-פרבשטיין (2008, 2018–) |